ธปท.ชี้สัญญาณเศรษฐกิจก.พ.ยังฟื้นตัวได้ดี
ธปท.ชี้สัญญาณเศรษฐกิจก.พ.ยังฟื้นตัวได้ดี แต่ยังจับตาปัจจัยที่มีผลต่อจีดีพี เบื้องต้นยังคงประมาณการไว้ที่ 3.3-5.3% เช่นเดิม
31 มี.ค. 2553

ธปท.ชี้สัญญาณเศรษฐกิจก.พ.ยังฟื้นตัวได้ดี แต่ยังจับตาปัจจัยที่มีผลต่อจีดีพี เบื้องต้นยังคงประมาณการไว้ที่ 3.3-5.3% เช่นเดิม
นายสุชาติ สักการโกศล ผู้อำนวยการอาวุโสฝ่ายเศรษฐกิจในประเทศ ธนาคารแห่งประเทศไทย (ธปท.) เปิดเผยถึงภาวะเศรษฐกิจเดือน ก.พ. ที่ผ่านมาว่า ภาวะเศรษฐกิจโดยรวมยังสามารถขยายตัวได้ดี ข้อมูลส่วนใหญ่ยังมีการฟื้นตัวต่อเนื่องจากเดือนม.ค.ที่ผ่านมา โดยเห็นได้จากปัจจัยสำคัญที่มีส่วนช่วยสนับสนุนการขยายตัว คือ  ภาวะเศรษฐกิจในต่างประเทศ โดยเฉพาะในภูมิภาคเอเชีย ที่ช่วยให้อุปสงค์ต่างประเทศขยายตัว สนับสนุนการส่งออก และท่องเที่ยวของไทยปรับตัวดีขึ้นด้วย 
ขณะเดียวกัน การบริโภคภาคเอกชนก็ขยายตัวได้ จากปัจจัยบวกในเรื่องของรายได้เกษตรกรที่ปรับตัวดีขึ้น จากปริมาณและราคาสินค้าเกษตรที่ดีขึ้น เมื่อรวมกับภาวะการจ้างงานที่ดีขึ้นแล้ว ช่วยให้การบริโภคจับจ่ายในประเทศดีได้ต่อเนื่อง สอดคล้องกับภาวะภาคอุตสาหกรรมที่เริ่มปรับตัวได้ดี เห็นได้จากมีการใช้กำลังการผลิตในอัตราที่สูงขึ้น ซึ่งบางชนิดอุตสาหกรรมมีการใช้กำลังการผลิตในระดับ 80% แล้ว
"จากข้อมูลตัวเลขที่แบงก์ชาติติดตามดูช่วง 2-3 เดือนที่ผ่านมากระทั่งถึงตอนนี้ เชื่อว่าจะสนับสนุนให้เศรษฐกิจฟื้นตัวได้ต่อเนื่องในระยะต่อไป ส่วนผลกระทบจากปัญหาการเมืองยอมรับว่ามีผลกระทบในช่วงสั้น ๆ บ้าง โดยเฉพาะผลต่อความเชื่อมั่นทางธุรกิจและการท่องเที่ยว แต่ไม่สามารถตอบได้ว่ามีผลกระทบต่ออัตราการเจริญทางเศรษฐกิจ (จีดีพี) ได้เป็นตัวเลขเท่าไหร่" นายสุชาติกล่าว 
อย่างไรก็ตาม ธปท.ยังคาดการณ์อัตราการเติบโตทางเศรษฐกิจในปีนี้ ไว้ที่ระดับ 3.3-5.3% แต่จากปัจจัยที่เปลี่ยนแปลงไป ธปท.จะยังรวบรวมข้อมูลและพิจารณาประเมินภาวะเศรษฐกิจอีกครั้งก่อนรายงานตัวเลขปรับจีดีพีเป็นทางการในวันที่ 29 เม.ย. นี้